დიდი გამყინვარება: გლობალური დათბობა
„დიდი გამყინვარება: გლობალური დათბობა“ (ინგლ. Ice Age: The Meltdown) — 2006 წლის ამერიკული კომპიუტერული ანიმაციური სათავგადასავლო კომედიური ფილმი. გადაღებულია Blue Sky Studios-ის მიერ. დისტრიბუცია გაუწია 20th Century Fox-მა. არის 2002 წლის „დიდი გამყინვარების“ გაგრძელება და ამავე სახელობის ფრენჩაიზის მეორე ფილმი. რეჟისორი — კარლუს სალდანია, რომელიც პირველი ფილმის თანარეჟისორიც იყო. სცენარის ავტორი — პიტერ გალკი, გერი სოულოუ და ჯიმ ჰექტი. რეი რომანომ, ჯონ ლეგუიზამომ, დენის ლირმა და კრის უედჯმა, რომლებიც წინა ფილმშიც მონაწილეობდნენ, კვლავ გაიმეორეს საკუთარი როლები; მათ შეემატნენ ახალი მსახიობები: კუინ ლატიფა, შონ უილიამ სკოტი და ჯოშ პეკი. ფილმში მენი, სიდი და დიეგო ცდილობენ თავი დააღწიონ გარდაუვალ წარღვნას, რა დროსაც მენი სიყვარულს იპოვის. ფილმის პრემიერა შედგა ბელგიაში, 2006 წლის 1 მარტს, და ამერიკის შეერთებულ შტატებში, 31 მარტს. საბოლოო ჯამში, გამოვიდა 70 ქვეყანაში, ბოლო ქვეყანა იყო ჩინეთი (9 ივნისი). „გლობალურმა დათბობამ“ შერეული კრიტიკული რეაქცია დაიმსახურა, თუმცა მიაღწია წარმატებას გაყიდვებში — გამოიმუშავა 660 მილიონი აშშ დოლარი. ფილმს მოჰყვა სამი გაგრძელება: „დიდი გამყინვარება: დინოზავრების ერა“, „დიდი გამყინვარება: კონტინენტური დრიფტი“ და „დიდი გამყინვარება: შეჯახება გარდაუვალია“. 2006 წელსვე კომპანია Vivendi Games-მა შექმნა და გამოუშვა ვიდეო- და კომპიუტერული თამაში, რომელიც დაფუძნებულია ამ ფილმზე. სისტემის ჩაშვებიდან მალევე გამოვიდა ვერსია Wii-სათვის.